गांव से अब गांव ही दूर होते जा रहे हैं। लोग मुआवजे लेकर स्वेच्छा से अपनी जमीन, अपने खेत-खलिहान बेच कर शहरों की मलिन बस्ती में भी रह कर खुश हैं। कुछ समझदार लोग किसी कॉलोनी में घर खरीद कर शान से गांव के बाकी साथियों को बताते हैं कि हमने तो फलां कॉलोनी में मकान लिया है, जहां अनेक बड़े-बड़े सेठ रहते हैं। भले ही अब अफसोस करते हैं कि वह आंगन, चौबारा नहीं है जो गांव में था। अब नई दुनिया है उनके सामने। वह लुभाने लगी है। गांव के एक सज्जन से जब मैं मिला तो वे बोले- ‘वहां धरा ही क्या था साहेब? कोई सुविधा तो थी नहीं। बाप-दादा रहते थे, तो हम भी रहने लगे। कच्ची सड़कें, झोपड़ियां, खेत-खार वाला जीवन बहुत हो गया। अब हम भी शहरी जीवन जीना चाहते हैं।’